Television Malta se jkun qiegħed ixandar dirett mill-Vatikan il-kanonizzazzjoni tal-Beati Ġwanni XXIII u Ġwanni Pawlu II li se ssir il-Ħadd li ġej. Il-programm speċjali jibda fit-8.00 a.m. b’diskussjoni fl-istudio u servizzi dwar ħajjet dawn il-Papiet u l-kontribut tagħhom fil-Knisja Kattolika. Fil-programm se jixxandru siltiet minn intervista esklussiva li l-Kardinal Stanislaw Dziwisz ta lil Television Malta fil-Polonja.  Il-Kardinal Dziwisz kien l-aktar persuna qrib tal-Papa Ġwanni Pawlu II billi għal 40 sena kien is-segretarju privat tiegħu. Fl-10.00 a.m. ningħaqdu f’kollegament dirett ma’ Pjazza San Pietru għaċ-ċelebrazzjoni tal-quddiesa tal-kanonizzazzjoni mmexxija mill-Papa Franġisku. Il-programm fuq Television Malta qed ikun ko-ordinat miċ-Ċentru tal-Aħbarijiet tal-PBS. Is-servizzi u l-intervisti tistgħu ssegwuhom ukoll fuq tvm.com.mt .